Twee vas vir moord op 71-jarige | Maroela Media
Twee vas vir moord op 71-jarige
21 Augustus 2012
Twee mans is Dinsdag in hegtenis geneem nadat hulle glo Maandag die 71-jarige John Radford in Kirkwood, Oos-Kaap, met 'n klip doodgeslaan het.
Adjudant-offisier Gerda Swart, 'n polisiewoordvoerder, sê Radford was Maandagmiddag saam met twee assistente in Aqua Park besig om plantjies te soek. "Na wat verneem word, het hulle hom oorweldig en hom met 'n klip oor die kop geslaan," het Swart gesê. "Die verdagtes het hom in die bosse laat lê en na sy huis gestap waar hulle ingebreek het en elektriese huisware gesteel het."
Die twee verdagtes, onderskeidelik 24 en 37 jaar oud, is deur hulp van die gemeenskap vasgetrek. Die mans gaan na verwagting Donderdag in die Kirkwood-landdroshof verskyn op aanklagtes van moord, huisroof en diefstal.